RETScreen

Το Λογισμικό Διαχείρισης Καθαρής Ενέργειας RETScreen (συνήθως συντομευμένο σε RETScreen) είναι ένα πακέτο λογισμικού που δημιουργήθηκε από την Κυβέρνηση του Καναδά. Το RETScreen Expert επισημάνθηκε στη Διυπουργική Επιτροπή Καθαρής Ενέργειας του 2016 που έλαβε χώρα στο Σαν Φρανσίσκο.

Το RETScreen Expert αποτελεί την τρέχουσα έκδοση του λογισμικού και δόθηκε σε κυκλοφορία για το κοινό στις 19 Σεπτεμβρίου 2016. Το λογισμικό επιτρέπει την ολοκληρωμένη αναγνώριση, αξιολόγηση και βελτιστοποίηση της τεχνικής και οικονομικής βιωσιμότητας δυνητικών έργων ανανεώσιμης ενέργειας και ενεργειακής απόδοσης, καθώς επίσης και τη μέτρηση και επαλήθευση της πραγματικής απόδοσης των εγκαταστάσεων και την αναγνώριση των ευκαιριών εξοικονόμησης/ παραγωγής ενέργειας. Η "Λειτουργία προβολής" στο RETScreen Expert είναι δωρεάν και επιτρέπει την πρόσβαση στο σύνολο των λειτουργιών του λογισμικού. Σε αντίθεση με τις προηγούμενες εκδόσεις του RETScreen, ωστόσο, μια νέα "Επαγγελματική λειτουργία" (η οποία επιτρέπει στους χρήστες να αποθηκεύουν, να εκτυπώνουν, κ.λπ.) είναι τώρα διαθέσιμη στη βάση μιας ετήσιας συνδρομής.

Το RETScreen Suite, που περιέχει το RETScreen 4 και το RETScreen Plus, αποτελεί την προηγούμενη έκδοση του λογισμικού RETScreen. Το RETScreen Suite περιλαμβάνει δυνατότητες συμπαραγωγής και εκτός-δικτύου ανάλυσης.

Σε αντίθεση με τo RETScreen Suite, το RETScreen Expert αποτελεί μια ολοκληρωμένη πλατφόρμα λογισμικού: χρησιμοποιεί λεπτομερή και περιεκτικά αρχέτυπα για την εκτίμηση των έργων, αλλά και περιλαμβάνει τη δυνατότητα ανάλυσης χαρτοφυλακίου. Το RETScreen Expert ενσωματώνει μια σειρά από βάσεις δεδομένων για να βοηθήσει το χρήστη, συμπεριλαμβανομένης μιας παγκόσμιας βάσης δεδομένων κλιματολογικών συνθηκών που λαμβάνονται από 6.700 επίγειους σταθμούς και δορυφορικά δεδομένα της NASA, μιας βάσης δεδομένων αναφοράς, μιας βάσης δεδομένων κόστους, μιας βάσης δεδομένων έργων, μιας υδρολογικής βάσης δεδομένων και μιας βάσης δεδομένων προϊόντων. Το λογισμικό περιέχει εκτενές, ολοκληρωμένο εκπαιδευτικό υλικό, συμπεριλαμβανομένου ενός ηλεκτρονικού εγχειριδίου.

Ιστορία
Η πρώτη έκδοση του RETScreen κυκλοφόρησε στις 30 Απριλίου 1998. Το RETScreen Έκδοση 4 λανσαρίστηκε στις 11 Δεκεμβρίου 2007 στο Μπαλί της Ινδονησίας από τον Υπουργό Περιβάλλοντος του Καναδά. Το RETScreen Plus κυκλοφόρησε το 2011. Το RETScreen Suite (που ενσωματώνει το RETScreen 4 και το RETScreen Plus με πολυάριθμες πρόσθετες αναβαθμίσεις), κυκλοφόρησε το 2012. Το RETScreen Expert κυκλοφόρησε στο ευρύ κοινό στις 19 Σεπτεμβρίου 2016.

Απαιτήσεις προγράμματος
Το πρόγραμμα απαιτεί τη χρήση των Microsoft® Windows 7 SP1, Windows 8.1 ή Windows 10, και Microsoft® .NET Framework 4.7 ή νεότερης έκδοσης. Το πρόγραμμα δύναται να λειτουργήσει σε υπολογιστές Apple Macintosh χρησιμοποιώντας Parallels ή VirtualBox για Mac.

Συνεργάτες
Το RETScreen τελεί υπό την ηγεσία και συνεχή οικονομική στήριξη του Ερευνητικού Κέντρου CanmetENERGY Varennes του Natural Resources Canada, ενός τμήματος της Κυβέρνησης του Καναδά. Η ομάδα πυρήνα αξιοποιεί τη συνεργασία με πλήθος άλλων κυβερνητικών και πολυμερών οργανισμών, με την τεχνική υποστήριξη ενός μεγάλου δικτύου εμπειρογνωμόνων από το βιομηχανικό, κυβερνητικό και ακαδημαϊκό χώρο. Στους κύριους εταίρους συγκαταλέγονται το Ερευνητικό Κέντρο Langley της NASA, η Σύμπραξη για την Ανανεώσιμη Ενέργεια και την Ενεργειακή Απόδοση (REEEP), ο Ανεξάρτητος Διαχειριστής του Συστήματος Ηλεκτρικής Ενέργειας (IESO) του Οντάριο, η Ενεργειακή Μονάδα του Τομέα Τεχνολογίας, Βιομηχανίας και Οικονομικών του Προγράμματος Περιβάλλοντος των Ηνωμένων Εθνών (UNEP), το Παγκόσμιο Ταμείο Περιβάλλοντος (GEF), το Πρωτότυπο Ταμείο Άνθρακα της Παγκόσμιας Τράπεζας, και η Πρωτοβουλία για Βιώσιμη Ενέργεια του Πανεπιστημίου York.

Παραδείγματα χρήσης
Από το Φεβρουάριο του 2018, το λογισμικό RETScreen είχε περισσότερους από 575.000 χρήστες σε κάθε χώρα και επικράτεια.

Μια ανεξάρτητη μελέτη επιπτώσεων εκτίμησε ότι μέχρι το 2013, η χρήση του λογισμικού RETScreen ευθυνόταν, παγκοσμίως, για πάνω από 8 δισεκατομμύρια $ εξοικονόμηση σε κόστος συναλλαγής χρήστη, για 20 MT ετησίως μείωση εκπομπών αερίων του θερμοκηπίου, και επέτρεψε τουλάχιστον 24 GW εγκατεστημένης δυναμικότητας καθαρής ενέργειας.

Το RETScreen χρησιμοποιείται ευρέως για τη διευκόλυνση και την υλοποίηση έργων καθαρής ενέργειας. Για παράδειγμα, το RETScreen έχει χρησιμοποιηθεί:

 για τη μετασκευή του Empire State Building με μέτρα ενεργειακής απόδοσης
 στις βιομηχανικές εγκαταστάσεις της 3Μ στον Καναδά
 εκτενώς από την Ιρλανδική βιομηχανία αιολικής ενέργειας για την ανάλυση δυνητικών νέων έργων
 για την παρακολούθηση της απόδοσης εκατοντάδων σχολείων στο Οντάριο
 από το πρόγραμμα συνδυασμένης παραγωγής θερμότητας & ηλεκτρικής ενέργειας (βελτιστοποίηση βιοενέργειας) της Manitoba Hydro για προβολή στην οθόνη των εφαρμογών του έργου
 για τη διαχείριση της ενέργειας σε πανεπιστημιουπόλεις και σχολές κολεγίων
 σε μια πολυετή εκτίμηση και αξιολόγηση της απόδοσης των φωτοβολταϊκών στο Τορόντο του Καναδά
 για την ανάλυση της ηλιακής θέρμανσης αέρα στις εγκαταστάσεις της Πολεμικής Αεροπορίας των ΗΠΑ
 για δημοτικές εγκαταστάσεις, συμπεριλαμβανομένης της αναγνώρισης ευκαιριών για μετασκευές ενεργειακής απόδοσης σε διάφορους δήμους του Οντάριο.

Μια εκτενής συλλογή άρθρων που περιγράφουν λεπτομερώς τον τρόπο με τον οποίο το RETScreen έχει χρησιμοποιηθεί σε διαφορετικά πλαίσια, διατίθεται στην ιστοσελίδα LinkedIn του RETScreen.

Το RETScreen χρησιμοποιείται, επίσης, ως διδακτικό και ερευνητικό εργαλείο σε πολύ περισσότερα από 1.100 πανεπιστήμια και κολέγια παγκοσμίως, και συχνά αποτελεί αντικείμενο παραπομπών στην ακαδημαϊκή βιβλιογραφία. Παραδείγματα χρήσης του RETScreen στον ακαδημαϊκό χώρο μπορούν να βρεθούν στις ενότητες υπό τους τίτλους “Δημοσιεύσεις και Αναφορές” και “Πανεπιστημιακά και Κολεγιακά Μαθήματα” του ενημερωτικού δελτίου του RETScreen, προσβάσιμες μέσω του Εγχειριδίου χρήστη στο ληφθέν λογισμικό.

Η χρήση του RETScreen είναι υποχρεωτική ή συνιστάται από προγράμματα παροχής κινήτρων για καθαρή ενέργεια σε όλα τα κυβερνητικά επίπεδα παγκοσμίως, συμπεριλαμβανομένων των UNFCCC και της EΕ, του Καναδά, της Νέας Ζηλανδίας και του Ηνωμένου Βασιλείου, πολλών Αμερικανικών πολιτειών και Καναδικών επαρχιών, πόλεων και δήμων, καθώς και επιχειρήσεων υπηρεσιών κοινής ωφέλειας. Εργαστήρια κατάρτισης πάνω στο RETScreen έχουν διεξαχθεί σε εθνικό και περιφερειακό επίπεδο κατόπιν επίσημου αιτήματος από τις Κυβερνήσεις της Χιλής, της Σαουδικής Αραβίας, και 15 χωρών της Δυτικής και Κεντρικής Αφρικής, καθώς επίσης και του Οργανισμού Ενέργειας Λατινικής Αμερικής (OLADE).

Βραβεία και αναγνώριση
Το 2010, η RETScreen International τιμήθηκε με το Βραβείο Αριστείας Δημόσιας Υπηρεσίας, το ανώτατο βραβείο που απονέμεται από την Καναδική κυβέρνηση στους δημόσιους λειτουργούς της.

Το RETScreen και η ομάδα του RETScreen έχουν προταθεί και έχουν λάβει πολλά άλλα έγκριτα βραβεία, συμπεριλαμβανομένου του Παγκόσμιου Βραβείου Ανανεώσιμης Ενέργειας των Ernst & Young/ Euromoney, της Ενεργειακής Σφαίρας - Energy Globe (Εθνικό Βραβείο για τον Καναδά), και του Τιμητικού Μεταλλίου Διάκρισης της GTEC.

Κριτικές
Μια κριτική του Διεθνούς Οργανισμού Ενέργειας σχετικά με τη δοκιμαστική (beta) έκδοση του τμήματος υδροηλεκτρικής ενέργειας του λογισμικού, την περιέγραφε ως "πολύ εντυπωσιακή". Ο Ευρωπαϊκός Οργανισμός Περιβάλλοντος διαβεβαιώνει ότι το RETScreen είναι ένα "εξαιρετικά χρήσιμο εργαλείο." Το RETScreen έχει επίσης αποκαλεστεί ως "ένα από τα ελάχιστα εργαλεία λογισμικού, και μακράν το καλύτερο, που διατίθενται για την οικονομική αξιολόγηση των εγκαταστάσεων ανανεώσιμης ενέργειας", αλλά και ως "ένα εργαλείο για την ενίσχυση... της συνοχής της αγοράς" στην καθαρή ενέργεια παγκοσμίως.

Δείτε επίσης
 Ανανεώσιμες πηγές ενέργειας

Αναφορές

Εξωτερικοί σύνδεσμοι 
Επισκόπηση της Πλατφόρμας RETScreen Expert (21 λεπτά)
Introduction to RETScreen Expert Software (2min) 
RETScreen International 
RETScreen Expert - Benchmark Analysis (video) 
RETScreen Expert - Feasibility Analysis (video) 
RETScreen Expert - Performance Analysis (video) 
RETScreen Expert - Portfolio Analysis (video) 

 "Τι είναι το λογισμικό RETScreen"

Ανανεώσιμες πηγές ενέργειας
Ηλιακή ενέργεια
Εξοικονόμηση ενέργειας
Ενεργειακή πολιτική
Αιολική ενέργεια
Ενεργειακή τεχνολογία